明河篇
作者：陸游
朝代：宋

paragraphs: 明河八月轉分明，炯如素練西南傾。
年年歲歲見河漢，坊坊曲曲聞碪聲。
良人萬里事征行，碪聲中有玉關情。
遥知鐵衣冷如水，指點明河白髮生。
磧中草死駱駝鳴，萬里却望長安城。
兒生總角爺未見，歸心頓覺封侯輕。
漢家自古有夷狄，付與窮荒何足惜。
只願天狼無光太白低，還家爲婦說安西。